2 ຄົນ ເສຍຊີວິດ ໃນການໂຈມຕີ ຢູ່ອັຟການິສຖານ
ເຈົ້າໜ້າທີ່ເວົ້າວ່າ ມີ 2 ຄົນເສຍຊີວິດ ແລະ 70 ຄົນບາດເຈັບ ໃນການໂຈມຕີ ສະຫຼະຊີບ ຢູ່ອັຟການິສຖານ.
ເຈົ້າໜ້າທີ່ອັຟການິສຖານກ່າວວ່າ ການໂຈມຕີດ້ວຍລົດລະເບີດ ສະຫຼະຊີບ ໃສ່ໂຮງການລັດຖະບານ ໃນພາກຕາເວັນອອກຂອງ ອັຟການິສຖານເຮັດໃຫ້ 2 ຄົນເສຍຊີວິດແລະຢ່າງນ້ອຍ 70 ຄົນ ໄດ້ຮັບບາດເຈັບ ມີທະຫານຂອງອົງການເນໂຕ້ຫຼາຍຄົນໄດ້ຮັບ ບາດເຈັບເລັກນ້ອຍຍ້ອນເຫດລະເບີດດັ່ງກ່າວ ເຈົ້າໜ້າທີ່ເວົ້າວ່າ ເຫດລະເບີດ ໃນຕອນເຊົ້າຂອງວັນສຸກມື້ນີ້ ເກີດຂຶ້ນທີ່ເມືອງ Maidan Shar ເມືອງເອກຂອງແຂວງ War- dak ຊຶ່ງເປັນແຂວງທີ່ມີຄວາມວຸ້ນວາຍນັ້ນ ພວກຕາລີບານໄດ້ອ້າງເອົາຄວາມຮັບຜິດຊອບໃນເຫດລະເບີດ ຄັ້ງນີ້ໂດຍເວົ້າວ່າ ການໂຈມຕີດັ່ງກ່າວແມ່ນເພື່ອເປັນການຕອບ ໂຕ້ຕໍ່ການປະຫານຊີວິດ ໃນອາທິດນີ້ພວກນັກໂທດຕາລີບານ 4 ຄົນທີ່ຄຸກ Pul-e-Charkhi ຊຶ່ງຕັ້ງຢູ່ໃນເຂດຊານເມືອງຂອງກຸງກາບູລ ສະມາຊິກທັງ 4 ຂອງກຸ່ມຕາລີບານແມ່ນຮວມຢູ່ໃນຈຳນວນພວກນັກໂທດທັງໝົດ 14 ຄົນ ທີ່ຖືກປະຫານຊີວິດໃນມື້ວັນອັງຄານແລະວັນພຸດຜ່ານມາ ພວກທີ່ຖືກປະຫານຊີວິດເຫຼົ່ານີ້ ແມ່ນພວກທີ່ໄດ້ກໍ່ອາຊະຍາກຳຕ່າງໆຮວມທັງການຄາດຄະກຳແລະການຂົ່ມຂືນເປັນຕົ້ນ ການປະຫານຊີວິດພວກນັກໂທດຈຳນວນຫຼວງຫຼາຍໃນຄັ້ງນີ້ ໄດ້ຖືກປະນາມໂດຍອົງການ ສະຫະປະຊາຊາດ ສະຫະພາບຢູໂຣບ ແລະບັນດາກຸ່ມປົກປ້ອງສິດທິມະນຸດອື່ນໆ